次韵德麟植檜
作者：陳師道
朝代：宋

paragraphs: 種木待成材，聊爲十年事。
日中趨百里，寧問萬牛費。
植檜三尺强，已有凌雲氣。
生世能幾何，擬作千歲計。
衆人笑拍手，君子用其意。
蕭蕭孤竹君，忘言理相契。
名以金石交，椿楊豈奴婢。
緬懷萬仞顛，千丈蔚蒼翠。
蟠根泉石底，用意霜雪外。
寧須大厦才，坐待斧斤至。
散爲風雨聲，密作牛馬蔽。